**ZÁPISNICA**

**z 2. zasadnutia VV ObFZ Trebišov**

**vo funkčnom období rokov 2021-2025**

**zo dňa 31.01.2022**

**Miesto konania:** Oblastný futbalový zväz Trebišov

**Prítomní:**

VV – Š. Kavčák, M. Manasil, J. Holub, J. Podracký, P. Prokopovič, K. Pusztai, R. Vass

RK – J. Hvozdík, DK – J. Oláh, ŠTK – A. Koščo, KR – M. Voroňák, sekretár – J. Dušek

**Program:**

1. Úvod (predseda ObFZ)

2. Kontrola uznesení z predchádzajúceho zasadnutia VV (sekretár ObFZ)

3. Informácia o výsledkoch volebnej konferencie VsFZ zo dňa 11.12.2021 (predseda ObFZ)

4. Listy Jána Zedníčka a Michala Iľka – odstúpenie z funkcie predsedov OK a VK (predseda ObFZ)

5. Schvaľovanie členov odborných komisií ObFZ (predseda ObFZ)

a) Komisia rozhodcov (predseda KR)

b) Športovo-technická komisia (predseda ŠTK)

c) Disciplinárna komisia (predseda DK)

d) Trénersko-metodická komisia (predseda TMK)

e) Revízna komisia (predseda RK)

6. Termínová listina ObFZ Trebišov na jarnú časť SR 2021/22 (predseda ŠTK)

7. Seminár R a DZ – termín, miesto konania (podpredseda KR)

8. Informácia o výbere 2 % z dane ObFZ Trebišov v roku 2022, stav za rok 2021 (sekretár)

9. Schvaľovanie „Rozpočtu ObFZ Trebišov“ na rok 2022 (predseda ObFZ, sekretár)

10. Organizácia turnaja pred štartom jarnej časti (predseda ObFZ)

 a) mládež v športovej hale v Trebišove

 b) dospelí na UT (Slavoj Trebišov, Sátoraljaújhely)

11. Futbalová kvapka krvi na ObFZ – marec 2022 (P. Prokopovič)

12. Nahrávanie stretnutí dospelých na Sportnet (predseda ObFZ)

13. Rôzne

VV schválil **program 2. zasadnutia** VV ObFZ Trebišov.

Za **overovateľov uznesení** boli schválení: Patrik Prokopovič a Jozef Podracký

VV prerokoval jednotlivé body programu a prijal tieto uznesenia:

**Bod 1)**

Rokovanie 2. zasadnutia VV ObFZ otvoril predseda Štefan Kavčák. Privítal prítomných a podal im krátku správu o činnosti od ostatného zasadnutia VV ObFZ.

**Bod 2)**

Informáciu o kontrole plnenia uznesení podal sekretár.

Na zasadnutí VV ObFZ dňa 03.12.2021 prebehlo schvaľovanie predsedov odborných komisií, ktorých neschvaľuje do funkcií konferencia ObFZ. Títo mali do 26.01.2022 predložiť návrh členov svojich komisií. Ich voľba prebehne dnes v bode 5. Dvaja z predsedov odborných komisií zo svojich pozícií odstúpili, čo budeme riešiť v bode 4.

Dňa 20.12.2021 bola vyplatená dotácia od ObFZ Trebišov schválená v novembri 2021 na bankové účty futbalových klubov ObFZ uvedené v ISSF. Niektoré platby neprešli na prvýkrát z dôvodu, že 4 futbalové kluby ObFZ (Trakany, Brehov, Veľký Horeš, Michaľany) nemali v systéme aktualizované číslo bankového účtu. Nové čísla účtov boli zaslané na SFZ, nahraté do ISSF p. Ferencom a platby boli opätovne zaslané na ich účty dňa 27.12.2021.

**Nadácia SFZ v rámci projektu „Pomôžme spolu“ podporuje deti zo sociálne znevýhodnených pomerov. Chlapci a dievčatá budú môcť počas letných prázdnin navštíviť futbalové kempy. Termín odoslania príbehov, na základe ktorých vyberie Správna rada Nadácie SFZ 40 detí do letných futbalových kempov, bol 21. januára 2022. Boli oslovené viaceré futbalové kluby ObFZ. Za náš ObFZ boli nahlásení dvaja mladí futbalisti z OFK Vojčice. Dvoch futbalistov nahlásil MFK Čierna nad Tisou a jedného OŠK Zemplínske Hradište. Výsledky výberu ešte nie sú známe.**

**Rozhodcom a delegátom, ktorí pôsobili v roku 2021 v súťažiach ObFZ, boli v mesiaci január 2022 odovzdané tlačivá k ročnému zúčtovaniu dane (poštou, resp. osobne).**

Informáciu o volebnej konferencii VsFZ prednesie predseda ObFZ v nasledujúcom bode programu.

**Uznesenie VV 2021/22-035** : VV vzal na vedomie kontrolu uznesení z predchádzajúceho zasadnutia Výkonného výboru ObFZ a informácie od sekretára k 31.01.2022.

Hlasovali 7 členovia VV (7–0–0).

**Bod 3)**

Informáciu o výsledkoch volebnej konferencie VsFZ konanej dňa 11.12.2021 podal predseda ObFZ. Predsedom VsFZ sa na ďalšie štvorročné obdobie stal Richard Havrilla. Jedným z nových členov VV VsFZ je Martin Čižmár z Trebišova.

**Uznesenie VV 2021/22-036** : VV vzal na vedomie informáciu o výsledkoch volebnej konferencie VsFZ konanej dňa 11.12.2021.

Hlasovali 7 členovia VV (7–0–0).

**Bod 4)**

Sekretár ObFZ prečítal listy predsedu Odvolacej komisie (OK) ObFZ Jána Zedníčka a predsedu Volebnej komisie (VK) ObFZ Michala Iľka o ich odstúpení z funkcií. Pripomenul, že ide o dve funkcie volené Konferenciou ObFZ, preto bude potrebné vykonať voľby prostredníctvom nej.

Buď online ako naposledy v novembri 2021 na volebnej konferencii alebo zvolať konferenciu fyzicky, ak to pandemická situácia dovolí.

K téme sa ďalej vyjadrili členovia VV K. Pusztai a J. Podracký, že preferujú skôr uskutočnenie Konferencie ObFZ osobným stretnutím než online. Bol navrhnutý termín 05.03.2022 a miesto konania Amadeus, priestor má dohodnúť sekretár. V prípade zhoršenia pandemickej situácie, bude na najbližšom zasadnutí VV dohodnutý online spôsob vykonania konferencie.

**Uznesenie VV 2021/22-037** : VV vzal na vedomie odstúpenie predsedu Odvolacej komisie (OK) ObFZ Jána Zedníčka a predsedu Volebnej komisie (VK) ObFZ Michala Iľka a schválil uskutočnenie doplňujúcej voľby predsedov týchto komisií na Konferencii ObFZ dňa 05.03.2022 v Reštaurácii Amadeus v Trebišove.

Hlasovali 7 členovia VV (7–0–0).

**Bod 5)**

Návrhy na členov odborných komisií boli zaslané elektronickou poštou v termíne do 26.01.2022, informoval o nich sekretár. K návrhom sa postupne vyjadrili predsedovia odborných komisií resp. ich zástupcovia.

**a)** Za členov komisie rozhodcov boli predsedom KR navrhnutí Miroslav Voroňák (podpredseda), Dominik Puškaš a Ladislav Zrebňák.

**Uznesenie VV 2021/22-038** :

VV schválil členov komisie rozhodcov (KR): Miroslav Voroňák (podpredseda), Dominik Puškaš a Ladislav Zrebňák.

Hlasovali 7 členovia VV (7–0–0).

**b)** Za členov športovo-technickej komisie boli predsedom ŠTK navrhnutí Ján Faťara, Viktória Rugolská, Jakub Székely a Ján Šandor.

**Uznesenie VV 2021/22-039** : VV schválil členov športovo-technickej komisie (ŠTK): Ján Faťara, Viktória Rugolská, Jakub Székely a Ján Šandor.

Hlasovali 7 členovia VV (7–0–0).

**c)** Za členov disciplinárnej komisie boli predsedom DK navrhnutí Milan Balog, Ján Oláh, Jozef Bandoľa a Ján Kovaľ.

**Uznesenie VV 2021/22-040** : VV schválil členov disciplinárnej komisie (DK): Milan Balog, Ján Oláh, Jozef Bandoľa a Ján Kovaľ.

Hlasovali 7 členovia VV (7–0–0).

**d)** Za členov trénersko-metodickej komisie boli predsedom TMK navrhnutí Zoltán Tarbaj, Michal Vaško, Maroš Kučera a Attila Šipoš.

**Uznesenie VV 2021/22-041** : VV schválil členov trénersko-metodickej komisie (TMK): Zoltán Tarbaj, Michal Vaško, Maroš Kučera a Attila Šipoš.

Hlasovali 7 členovia VV (7–0–0).

**e)** Za členov revíznej komisie boli navrhnutí Bartolomej Kulcsár a Mária Ceľuchová.

**Uznesenie VV 2021/22-042** : VV schválil členov revíznej komisie (RK): Bartolomej Kulcsár a Mária Ceľuchová.

Hlasovali 7 členovia VV (7–0–0).

**Bod 6)**

Predseda ŠTK A. Koščo predložil VV na vedomie „Termínovú listinu súťaží ObFZ Trebišov“ na jarnú časť súťažného ročníka 2021/22 vrátane dohrávok z jesennej časti. Bude zverejnená na webovej stránke ObFZ a zaslaná futbalovým klubom ObFZ mailom.

- u dospelých je veľký rozdiel v neodohratých kolách medzi 6. a 7. ligou. V šiestej chýba odohrať 8 kôl a 1 dohrávku. V siedmej sa ešte má odohrať 13 kôl a 1 dohrávka. Preto 6. liga začína neskôr a bude ukončená skôr ako 7. liga.

- 6. liga je naplánovaná od 10.04.2022, kedy má súťaž pokračovať 11. kolom, dohrávka 10. kola Trakany-Hraň je plánovaná na 03.04.2022 o 15:30 hod. Súťaž má byť ukončená 18. kolom dňa 29.05.2022.

- 7. liga má nadviazať na odohraté kolá dňa 20.03.2022 zápasmi 8. kola. Tri dohrávané kolá z jesene by sa hrali bez predohrávok, t.j. všetky zápasy v ÚHČ. Dohrávka 5. kola Leles-Zemplínske Jastrabie je plánovaná na 13.03.2022 o 14:30 hod. Posledné kolo sa odohrá 12.06.2022.

- okresná súťaž dorastencov (V. liga U19) má odohrať 3 dohrávané kolá v termíne od 26.03.2022. Súťaž má byť ukončená 18. kolom dňa 11.06.2022.

- súťaž žiakov (III. liga U15) sa má sk. A začať dňa 9.4.2022 a skončiť 14.kolom dňa 11.06.2022, v sk. B je plánovaný začiatok dňa 30.04.2022 a koniec 28.05.2022, dva dohrávané zápasy z jesene sa majú odohrať dňa 16.04. a 23.04.2022.

- v súťaži prípraviek v sk. A nenastala žiadna zmena, súťaž má začať 29.04.2022 a skončiť 27.05.2022. Zápasy sk. B sú plánované od 08.04.2022 (6. kolo) do 03.06.2022 (14. kolo).

**Uznesenie VV 2021/22-043** :

VV vzal na vedomie „Termínovú listinu súťaží ObFZ Trebišov“ na jarnú časť súťažného ročníka 2021/22 vrátane dohrávok.

Hlasovali 7 členovia VV (7–0–0).

**Bod 7)**

Podpredseda KR prítomných oboznámil s termínom plánovaného zimného doškoľovacieho seminára R a DZ – v nedeľu 13.03.2022 od 9:00 hod. na Súkromnej strednej odbornej škole DSA v Trebišove (Komenského 12), prezentácia prebehne od 8:30 hod. Termín predbežne zarezervoval sekretár u riaditeľa školy. Bližšie informácie budú zverejnené v úradnej správe ObFZ.

Predseda ObFZ informoval prítomných, že v 1. a 2. kole KFL boli na zápasy družstiev ObFZ na jeho podnet dodelegovaní dvaja AR. Cieľom bolo pozdvihnúť úroveň stretnutí, uľahčiť ich pre rozhodcu delegovaného VsFZ a poskytnúť mladým, nádejným R formu prípravy pred začiatkom jarnej časti súťaží ObFZ. Náklady AR spojené s dopravou na stretnutie vo výške 10 eur im budú kompenzované predsedom ObFZ z dotácie na jeho činnosť.

K. Pusztai navrhol začleniť do programu seminára aj mentálny tréning pre rozhodcov, zápasy sú niekedy ťažšie zo stránky mentálnej ako fyzickej. R. Vass poznamenal, že medzery po tejto stránke sú aj u funkcionárov a trénerov. K. Pusztai teda navrhol zaradenie takéhoto bodu v rámci seminára aj pre trénerov, vedúcich a kapitánov družstiev. Cieľom bude prehĺbenie si pravidiel futbalu a výmena skúseností, aby sa minimalizovali nedorozumenia medzi rozhodcami a funkcionármi a hráčmi. Definitíva padne podľa vývoja pandemickej situácie na najbližšom zasadnutí VV.

M. Voroňák a M. Manasil zdôraznili dôležitosť toho, aby R na sebe pracovali a zlepšovali sa, čo sa týka pravidiel futbalu aj fyzickej stránky.

Predseda KR S. Vass má ohľadom seminára R a DZ kontaktovať lektora vzdelávania za ObFZ Trebišov P. Košča.

**Uznesenie VV 2021/22-044** :

VV vzal na vedomie termín a miesto zimného doškoľovacieho seminára R a DZ ObFZ Trebišov – v nedeľu 13.03.2022 od 9:00 hod. na Súkromnej strednej odbornej škole DSA v Trebišove.

Hlasovali 7 členovia VV (7–0–0).

**Bod 8)**

Sekretár ObFZ Trebišov podal prítomným informáciu, že ObFZ Trebišov je rovnako ako po minulé roky zaregistrovaný na výber 2 % z dane aj na rok 2022. Informácia je zverejnená na stránke ObFZ aj na jeho facebookovom profile. V minulom roku (2021) bolo našim zväzom vyzbieraných 444,45 €. Spolu s oneskorenými platbami za rok 2020 prišla na účet ObFZ v roku 2021 suma 610,56 €. Predseda ObFZ prítomných požiadal o pomoc pri oslovovaní možných darcov.

**Uznesenie VV 2021/22-045** :

VV vzal na vedomie registráciu ObFZ Trebišov ako subjektu na výber 2 % z dane na rok 2022 a výšku získaných prostriedkov pre ObFZ v roku 2021.

Hlasovali 7 členovia VV (7–0–0).

**Bod 9)**

Sekretár ObFZ prítomným odprezentoval návrh rozpočtu ObFZ na rok 2022. Na jednotlivé položky sa pýtali jednotliví členovia VV, otázky im boli sekretárom zodpovedané.

**Uznesenie VV 2021/22-046** : VV schválil návrh rozpočtu ObFZ Trebišov na rok 2022 v predloženej podobe.

Hlasovali 7 členovia VV (7–0–0).

**Bod 10)**

Predseda ObFZ prítomných oboznámil s tým, že bola prezistená možnosť uskutočniť turnaj v zimnom období na UT v Trebišove a UT v maďarskom Sátoraljaújhely. Orientačná cena na jeden deň turnaja v Maďarsku je 35.000 Ft. Na stretnutí s primátorom Trebišova presná čiastka nepadla. Najprv je potrebné zistiť záujem klubov ObFZ a zistiť obsadenosť UT. Rovnako je reálna možnosť uskutočnenia turnaja mládeže ObFZ v Mestskej športovej hale v Trebišove. Taktiež je najprv potrebné zistiť záujem a voľné termíny.

K. Pusztai opäť spomenul možnú komplikáciu s prípadným zákazom prechodu št. hranice.

J. Holub navrhol osloviť ohľadom turnaja mládeže primátora mesta Kráľovský Chlmec, je tam nová športová hala.

K možnosti odohrať v zimnom období prípravné stretnutia dospelých na UT sa vyjadrili J. Oláh, J. Podracký, K. Pusztai, M. Manasil. Záverom sa zjednotili, že treba mailom osloviť FK a opýtať sa ich na záujem o túto aktivitu.

**Uznesenie VV 2021/22-047** : VV uložil sekretárovi povinnosť prezistiť záujem klubov

a) o odohranie prípravných zápasov dospelých na UT formou turnaja v období február - marec 2022

b) o odohranie turnaja mládeže v športovej hale (Trebišov, Kráľovský Chlmec) v mesiacoch február - marec 2022

Termín do : 04.02.2022

Hlasovali 7 členovia VV (7–0–0).

**Bod 11)**

Člen VV Patrik Prokopovič prítomných oboznámil s plánovanou akciou „Futbalová kvapka krvi“. Jej 1. ročník sa uskutočnil 8. marca 2019. Druhýkrát bolo jej uskutočnenie v pláne 13.03.2020, bohužiaľ bola z pandemických dôvodov odložená na neurčito. Ak to situácia dovolí, je v pláne uskutočnenie 2. ročníka tejto akcie v marci 2022 v priestoroch ObFZ. Ak to nebude možné, Futbalová kvapka krvi by sa uskutočnila v priestoroch NsP Trebišov.

Š. Kavčák poprosil prítomných, aby oslovili každého, kto by vedel podporiť túto myšlienku.

K. Pusztai vyslovil názor, že by sme mali podporiť NsP Trebišov, aby krv ostala v Trebišove, čo podporili aj ostatní členovia VV. Viacerí členovia VV prisľúbili účasť.

Na záver určili, že detaily má v nemocnici dohodnúť P. Prokopovič. Bol dohodnutý termín 25. marec 2022 (piatok). Konanie akcie má následne oznámiť sekretár na našej webovej stránke, facebooku a požiadať o zverejnenie aj na stránke mesta Trebišov.

**Uznesenie VV 2021/22-048** :

VV schválil organizáciu Futbalovej kvapky krvi dňa 25. marca 2022 v priestoroch NsP Trebišov.

Hlasovali 7 členovia VV (7–0–0).

**Bod 12)**

Predseda ObFZ ostatným členom pripomenul, že v súčasnosti stále platí, že kluby dospelých v súťažiach ObFZ stále nenahrávajú videá zo svojich zápasov na portál Sportnet. Bolo by to vhodné z praktického hľadiska pre činnosť komisií aj z hľadiska fanúšikov, ktorí by si mohli pozrieť záznam zápasu svojho obľúbeného družstva. Navyše táto povinnosť bola pre futbalové kluby už schválená viackrát. Následne sa z dôvodu pandémie posunula na neskorší termín.

K téme sa vyjadrili viacerí členovia VV. R. Vass podporil myšlienku zavedenia tejto povinnosti. Celkovo prevažoval názor, že nahrávanie treba zaviesť s okamžitou platnosťou, ale s minimálnou sankciou za nedodržanie tohto ustanovenia.

**Uznesenie VV 2021/22-049** :

VV schválil povinnosť pre FK ObFZ nahrávať záznamy zo svojich stretnutí dospelých na portál Sportnet od začiatku jarnej časti SR 2021/22 vrátane dohrávok. Video zo stretnutia musí byť nahraté do portála Sportnet do stredy 12:00 hod. V prípade nesplnenia ustanovenia bude klub sankcionovaný pokutou vo výške 20 €.

Hlasovali 7 členovia VV (7–0–0).

**Bod 13)**

Na webovej stránke je nahratý Organizačný poriadok ObFZ Trebišov, ktorý však už nie je aktuálny (nesúhlasí s aktuálnymi Stanovami ObFZ). Jeho schvaľovanie je plánované na ďalšie zasadnutie VV ObFZ.

Predseda ObFZ spolu s podpredsedom a sekretárom začali s navštevovaním obcí a miest okresu Trebišov s dôrazom na tie, kde sa futbal už istý čas nehrá, resp. majú prihlásené iba jedno družstvo v súťažiach ObFZ. Zatiaľ sa im s ponukou hrať naše súťaže podarilo navštíviť mesto Sečovce a obce Zemplínska Teplica, Dvorianky a Parchovany. V činnosti chcú ďalej pokračovať a osloviť čím viac obcí, aj takých, kde sa futbal dlhšie nehrá. Ich snahou je dostať do ObFZ čím viac mládežníckych družstiev. Š. Kavčák sa stretol aj so zástupcami ObFZ Michalovce a ObFZ Vranov n. T., kde by takisto rád prehĺbil spoluprácu medzi zväzmi. Predseda ObFZ sa informoval na možnosť získať budovu SFZ do majetku ObFZ. Zo SFZ prišla mailom odpoveď o znaleckom posudku z roku 2018 vo výške 320.000 eur. Táto suma je samozrejme mimo finančné možnosti ObFZ. Výhodným riešením by bolo aj odpustenie nájmu zo strany SFZ.

M. Manasil tlmočil názor futbalových klubov ObFZ ohľadom nutnosti zmeny registračného a prestupového poriadku (RaPP) SFZ. Bolo by vhodné kontaktovať SFZ z dôvodu zmeny podmienok RaPP, vyčlenenia neprofesionálneho futbalu resp. zmeny podmienok preň.

Najbližšie zasadnutie VV ObFZ sa uskutoční **v pondelok 28.02.2022 o 17:00 hod**. na ObFZ Trebišov.

V Trebišove, 31.01.2022 Štefan Kavčák, v.r.

 predseda ObFZ Trebišov

**Overovatelia uznesení:**

Patrik Prokopovič ............................

Jozef Podracký ............................

Zapísal sekretár ObFZ Trebišov Ing. Július Dušek